3000 पर डेढ़ करोड़ बकाया, बिल जमा नहीं तो कनेक्शन कट
छह माह तो कोई दो साल से मुफ्त जला रहा बिजली
भास्कर संवाददाता | शाजापुर
गांवों के बाद विविकं अब शहर में भी बकायादारों पर सख्ती बरतने जा रही है। इसके लिए पूरी योजना तैयार कर ली गई है। सोमवार से कार्रवाई शुरू हो जाएगी। शहर में विभिन्न श्रेणी के करीब तीन हजार बिजली उपभोक्ताओं से लगभग डेढ़ करोड़ रु. की बकाया राशि वसूली जाना है। इसके लिए विविकं की चार से पांच टीमें बकायादारों के नामों की सूची लेकर हर दिन शहर के विभिन्न इलाकों में घूमेगी। कई बार सूचना देने के बाद भी लगातार लेटलतीफी करने वालों से तत्काल बिल जमा करने को कहा जाएगा। जरा सी भी आनाकानी की तो टीम में शामिल बिजलीकर्मी तत्काल संबंधित बकायादार का बिजली कनेक्शन काट देंगे। कोई छह माह तो कोई बीते करीब दो सालों से मुफ्त में बिजली जला रहा है। वित्तीय वर्ष का आखिरी महीना (मार्च) होने से विविकं पर बकाया राशि वसूलने का दबाव है। इसलिए ढीलपोल नहीं की जाएगी।
शहर में विभिन्न श्रेणी के करीब तीन हजार उपभोक्ताओं पर डेढ़ करोड़ रु. के लगभग राशि बकाया है। बार-बार सूचना देने के बाद भी जमा नहीं की। इसलिए अब विभाग की टीम सोमवार से शहर में घूमकर कार्रवाई शुरू करेगी। बकाया राशि जमा नहीं करने वालों के कनेक्शन काट दिए जाएंगे। आई.पी. लोधी, कार्यपालन यंत्री, विविकं
बकायादारों की सूची तैयार, खुलासा फिलहाल नहीं
लालघाटी स्थित विविकं के वरिष्ठ कार्यालय से मिली जानकारी के मुताबिक शहर से बकाया राशि जमा करने के लिए बकायादारों की सूची तैयार की जा चुकी है। कार्रवाई के लिए गठित टीम में टाउन ऑफिस से दो तथा डीई या एसीई ऑफिस से एक वरिष्ठ कर्मचारी/अधिकारी शामिल हैं। किस पर कितना बकाया है, इसका खुलासा फिलहाल नहीं किया। शहर में फिलहाल घरेलू, व्यावसायिक सहित अन्य सभी श्रेणी के मिलाकर 14500 बिजली कनेक्शनधारी हैं।
दोबारा कनेक्शन जुड़वाने पर सरचार्ज
इस कार्रवाई के बाद यदि उपभोक्ता बिल की राशि जमा करता भी है तो उसे दोबारा कनेक्शन जुड़वाने 200 रु. सरचार्ज भरना पड़ेगा। कनेक्शन जुड़ने में एक-दो दिन का समय लगेगा, वह अलग। जरूरत पड़ने पर बिजलीकर्मी पुलिस या भोपाल से आए स्पेशल फोर्स के जवानों की मदद लेने से भी नहीं चूकेंगे।
hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva